钦定古今图书集成/历象汇编/庶征典/第007卷 > 《农政全书》 > 《占四时》
## 钦定古今图书集成/历象汇编/庶征典/第007卷 > 《农政全书》 > 《占四时》

《上元日晴春少水括》云“上元无雨多春旱，清明无雨
少黄梅，夏至无云三伏热，重阳无雨一冬晴。”

雨水后阴多，主少水高下大熟。谚云：“正月罂坑好种
田。”

二月十二日夜宜晴，可折十二夜夜雨。二月怕夜雨，
若此夜晴，虽雨多亦无妨。越人陈元义云：“二月内得
十二个夜晴，则一年雨晴匀，更十二夜雨为潦年矣。”
十夜以上雨水，乡人尽叫苦。

清明无雨少黄梅。

“雨打纸钱头，麻麦不见收。雨打墓头钱。今年好种田。”
清明午前晴。早蚕熟。午后晴，晚蚕熟。

《清明日喜晴，谚》云：“檐头插柳青，农人休望晴。檐头插
柳焦，农人好作桥。”

若清明寒食前后，有水而浑，主高低田禾大熟，四时
雨水调。

谷雨、日雨主鱼生。谚云：“一点雨，一个鱼。”

“谷雨前一两朝霜”主大旱。是日雨则鱼生，必主多雨。
二麦红腐。不可食用。

月内有暴水，谓之“桃花水”，则多梅雨，无涝，亦无干。雪
不消，则九月霜不降，雷多，岁稔。虹见九月，米贵。
夏至日风色看交时，最要紧，屡验。

《月中看鱼散子》占水黄梅时，水边草上看鱼子高低，
以卜水增止。

立夏日看日晕，有则主水。谚云：“一番晕添一番湖塘。”
是夜雨损麦。谚云：“二麦不怕神共鬼，只怕四月八夜
雨。”大抵立夏后，夜雨多便损麦，盖麦花夜吐，雨多花
损，故麦粒浮秕也。

月内日暖夜凉，主少水。谚云：“日暖夜寒东海也。干虹
见，米贵五月。”谚云：“初一雨落井泉浮，初二雨落井泉
枯，初三雨落连太湖。”又云：“一日值雨，人食百草。”又云：
“一日晴，一年丰，一日雨，一年歉。”

立梅，芒种日是也，宜晴。阴阳家云：“芒后逢壬立梅，至
后逢壬断梅。”或云：“芒种逢壬是立梅。”按《风土记》云：“夏
至前芒种后雨，为黄梅雨。田家初插秧，谓之发黄梅。”
逢壬为是。

芒后半月内西南风，谚云：“梅里西南时里潭潭。”但此
风连吹两日雨立至。

畏雷，谚云：“梅里雷，低田折舍回。”言低田巨浸屋，无用
也，甚验。或云声多及震响反旱，往往经试，才有雷，便有两遍插秧之患。大抵芒后半月，谓之禁雷天。又云：
“梅里一声雷，时中三日雨。”

立梅日早雨谓之迎梅雨。一云主旱，谚云：“雨打梅头，
无水饮牛。雨打梅额，河底开坼。”一云主水，谚云：“迎梅一尺，送梅一尺。”《杂占》云：此日雨卒未晴，试以二日比
较，近年才是无雨，虽有黄梅亦不多，不可不知也。
重五日只宜薄阴，但欲晒得蓬瘪。〈步结切枯病也〉便好大晴，
主水雨，主丝绵贵。大风雨主田内无边，带风水多也。
至后半月为三时，头时，三日中时，五日末时，七日头
中时雨主大水，若末时纵雨亦善。《括》云：“夏至未过，水
袋未破。”谚云：“时里一日西南风，准过黄梅两日雨。”又
云：“时雨西南，老龙奔潭”，皆主旱，全不应晚转东南必
晴。谚云：“朝西暮东风，正是旱天公。”

末时得雷，谓之送时，主久晴。谚云：“迎梅雨，送时雷。”送
了去，便弗回。谚云：“黄梅天日几番颠。”

夏至端午前，叉手种田年。

“夏至日雨落”，谓淋。时雨主久雨，其年必丰。

《夏至》有云“三伏热，如吹西南风。急吹急没。慢吹慢没。
端午日雨来年大熟。”

分龙之日，农家于是日早以米筛盛灰藉之纸，至晚
视之，若有雨点迹，则秋不熟，谷价高，人多闭粜。
五月二十日大分，龙无雨而有雷，谓之锁龙门。
《田家五行》曰：“至正壬辰，春末夏初水至，既非桃花，亦
非黄梅，去而复来，进退不已。”余家所种低田数多，正
苦于插种过时，田中积水，车浚未有干期，此日尚且
勉强督工，喜晴固好，然八风周旋，正不知吉凶如何。
至申时，忽东南阵起，见挂帆雨，随有雷三四声，方且
惊愕，忽见一老农拱手仰天，且连称惭愧不已。因问
其故，答云：“今日无雨而有雷，谓之锁龙门。”复拱手相
贺喜跃。或问“此处无雨，他处却雨，如何？”老农云：“晴雨
各以本境所致为占候也。”幼闻父老言，前宋时平江
府昆山县作水灾，邻县常熟却称旱。上司谓接境一
般高下之地，岂有水旱如此相背之理。不准。复申。其
里人直赴于朝，诉诸史丞相。丞相怪问，亦然。众人因
泣下而告曰：“昆山日日雨，常熟只闻雷。”丞相谓有此
理，悉听所陈。至今吴中相传，以为古谚。又谚云：“夏雨
隔田晴。”又云：“夏雨分牛脊。”又云：“龙行熟路”，正此谓也。
其年果熟，晴多雨少，自此日至立秋，止雨两番，
月内虹见，麦贵有三卯宜种稻，有应时雨。

谚云：“二十分龙廿一雨，戽车阁在衖堂里。二十分龙
廿一鲎，拔起黄秧便种豆。”

六月初一一剂雨，夜夜风潮到立秋。〈按下条作初三一阵雨互异〉
《六月盖夹被》，处处田里不生米。

六月西风吹遍草，八月无风秕子稻。

处暑雨不通，白露枉相逢。

三“伏中大热，冬必多雨雪。”

蝍蟟蝉叫稻生芒。

小暑日晴雨亦要，看交时最紧。

六月初三日，略得雨，主秋旱，收干稻。《苏秀人》云：“此日
略得雨，则西山及南海不斫簥竿。”

《初三日雨难槁稻》谚云：“六月初三晴，山篠尽枯零。六
月初三一阵雨，夜夜风潮到立秋。”

小暑日雨名黄梅颠倒转，主水东南风，及成块白云
起至半月。舶棹风主水退兼旱，无南风则无舶棹风，
水卒不能退。谚云：“舶棹风云起，旱魃精，空欢喜，仰面
看青天，头巾落在麻坼里。”东坡诗云：“三时已断黄梅
雨，万里初来舶棹风。”正此日也。

谚云：“六月不热，五谷不结。”老农云：“三伏中槁稻，天气
又当下壅，时最要晴，晴则热故也。”又云：“六月盖夹被
田里，无粒米。言凉冷则雨多，雨多则大水没田无疑
矣。”《月令》云：“季夏行秋令，则丘隰水潦，禾稼不熟。”又云：
“伏里西北风，腊里船不通。主冬冰坚，秋稻秕。”又云：“六
月无蝇，新旧相登米价平。”

夏秋之交，槁稻还水后喜雨。谚云：“夏末秋初一剂雨，
赛过唐南一囤珠。”言及时雨，绝胜无价宝也。

谚云：“秋前生虫，损一茎，发一茎；秋后生虫，损了一茎，
无了一茎”，螟蟊螣贼是也。

七月秋莳到秋，六月秋便罢休。

朝立秋。凉飕飕。夜立秋。热到头。

立秋日天晴，万物少得成熟，小雨吉。大雨主伤禾。《齐
民要术》云：“晴主岁稔。”未详孰是。

有雷损晚稻。谚云。“秋霹雳。损晚谷。”大抵秋后雷多。晚
稻少收。非但忌此日。

喜西南风，主田禾倍收。谚云：“三日三石，四日四石。”
七月有雨名洗车雨。主八月有蓼花。谚云：“七月七无
洗车。八月八无蓼花。”

《八月》早禾怕北风，晚禾怕南风。

朔日晴，主冬旱，宜姜。略得雨，宜麦。一云：“风雨宜麦，主
布贵，麻子贵十倍。”又云：“凡朔要晴，唯此月要雨，好种
麦。”

白露雨为苦雨，稻禾沾之则白飒，蔬菜沾之则味苦。
谚云：“白露日，个雨来，一路苦一路。”又云：“白露前是雨，
白露后是鬼。”其时之雨，片云来便雨，稻花见日吐出，
阴雨则收。正吐之时，暴雨忽来，卒不能收，遂至白飒

秋分要微雨，或阴天最妙，主来年高低，田大熟，
喜雨。谚云：“麦秀风摇，稻秀雨浇。”此言将秀得雨，则堂
肚大，谷穗长。秀实之后，雨则米粒圆。

畏旱。谚云：“田怕秋干，人怕老穷。”秋热损稻，旱则必热，
怕秋水撩稻。谚云：“雨水淹没产，全收不见半。”

重九日晴，则冬至、元日、上元、清明四日皆晴，雨则皆
雨，又主灶荒。《括》云：“重阳无雨一冬晴。”
谚云：“九日雨，米成脯。”又云：“重阳湿漉漉，穰草千钱束。”
十月立冬，晴则一冬多晴，雨则一冬多雨，亦多阴寒。
谚云：“卖絮婆子看冬朝，无风无雨哭号咷。”

立冬日，西北风，主来年旱，天热。

《晴过寒谚》云：“立冬晴过寒弗要。”《柴积》又主有鱼，
雨主无鱼。谚云：“一点雨，一个摸鱼。”〈按字。字音义俱无可考。〉
“冬前霜多主来年旱。冬后多晚禾好。”

十六日为寒婆生日，晴主冬暖。此说得之崇德举人
徐伯和自江东石洞秩满而归云：“彼中客旅远出，专
看此日。若晴暖，则但随身衣服而已，不必他备言”，极
有准也。

月内有雷，主灾疫。谚云：“十月雷人死，用耙推。”有雾，俗
呼曰沫露，主来年水大，仍相去二百单五日水至，老
农咸谓极验。或云：要看雾，著水面则轻，离水面则重。
谚云：“十月沫露塘瀊，十一月沫露塘干。”

十一月冬至。古语云：“明正暗至。”又谚云：“晴干冬至湿。”
年。二说相反。谚云：“干冬湿年，坐了种田。”又云：“闹热
冬至冷淡年。”盖人人向冬欲晴故也。或云：“冬至雨年
必晴，冬至晴年必雨。”此说颇准。

沈存中《笔谈》云：“是月中遇东南风，谓之岁露，有大毒。
若饥感其气，开年著瘟病。”又云：“风色多与下年夏至
相对。”

《农桑辑要》云：“欲知来年五谷所宜，是日取诸种各平
量一升，布囊盛之，埋窖阴地。后五日发取量之息多
者，岁所宜也。”

月内雨雪多，主冬。春米贱，有雷主春米贵。冬至前米
价长，后必贱，落则反贵。谚云：“冬至前米价长，贫儿受
长养。冬至前米价落，贫儿转萧索。”有雾主来年旱。谚
云：“一日折过，十月内三日。”〈阙二字〉风雨来，春少水，
十二月立春在残年，主冬暖。谚云：“两春夹一冬，无被
暖烘烘。”

至后第三戌为腊，腊前三两番雪，谓之腊前三白，大
宜菜麦。《谚》云：“若要麦见三白。”又云：“腊雪是被，春雪是
鬼。”又主来年丰稔。《谚》云：“一月见三白，田翁笑吓吓。”又
主杀蝗子。

《占风验》云：“今夜东北，明年大熟。”

月内有雾主来年有水；风雨主来年六月七月内“横
水。”

十二月里雾，无水，做“酒库雾”，主半月旱，准十月内五
日雾。〈此条疑有讹字〉

冰结后水落，主来年旱。冰结后水涨，名“上水冰”，主水。
若紧厚，来年大水。